CELEX: C2005/143/01
Language: fi
Date: 2005-06-11 00:00:00
Title: Muistio kansallisten tuomioistuinten ennakkoratkaisupyyntöjen tekemisestä

11.6.2005   
            
            
               FI
            
            
               Euroopan unionin virallinen lehti
            
            
               C 143/1
            
         Tiedote
   Yhteisöjen tuomioistuin on laatinut kansallisia tuomioistuimia varten ennakkoratkaisupyyntöjen tekemistä koskevan muistion, joka on vuonna 1996 jaettu toimivaltaisille kansallisille viranomaisille. Tämä muistio on osoittautunut käytännössä tarpeelliseksi ja yhteisöjen tuomioistuin onkin ajantasaistanut sen ja päättänyt myös julkaista sen Euroopan unionin virallisessa lehdessä.
   
      MUISTIO
   
   kansallisten tuomioistuinten ennakkoratkaisupyyntöjen tekemisestä
   (2005/C 143/01)
   
               1.
            
            
               Ennakkoratkaisumenettely on keskeinen Euroopan yhteisön oikeuteen kuuluva järjestelmä, jonka tarkoituksena on antaa kansallisille tuomioistuimille mahdollisuus tulkita ja soveltaa tätä oikeutta yhdenmukaisesti kaikissa jäsenvaltioissa.
            
         
               2.
            
            
               Euroopan yhteisöjen tuomioistuimella on toimivalta antaa ennakkoratkaisuja Euroopan yhteisön oikeuden tulkinnasta ja johdetun oikeuden pätevyydestä. Tämä yleinen toimivalta perustuu EY:n perustamissopimuksen 234 artiklaan ja tiettyjen erityistapausten osalta muihin säännöksiin ja määräyksiin.
            
         
               3.
            
            
               Koska ennakkoratkaisumenettely perustuu yhteisöjen tuomioistuimen ja kansallisten tuomioistuinten väliseen yhteistyöhön, sen tehokkuuden varmistamiseksi on tarkoituksenmukaista antaa kansallisille tuomioistuimille seuraavat ohjeet.
            
         
               4.
            
            
               Näillä käytännön ohjeilla, jotka eivät ole sitovia, pyritään antamaan kansallisille tuomioistuimille neuvoja siitä, milloin ennakkoratkaisupyyntö on tarkoituksenmukaista esittää, ja tarvittaessa avustamaan niitä yhteisöjen tuomioistuimelle esitettävien kysymysten laatimisessa.
            
         Yhteisöjen tuomioistuimen tehtävä ennakkoratkaisumenettelyssä
   
               5.
            
            
               Yhteisöjen tuomioistuimen tehtävänä ennakkoratkaisumenettelyssä on tulkita yhteisön oikeutta tai lausua sen pätevyydestä eikä soveltaa tätä oikeutta pääasian oikeudenkäynnin taustalla oleviin tosiseikkoihin, mikä kuuluu kansalliselle tuomioistuimelle. Yhteisöjen tuomioistuimen tehtävänä ei ole lausua pääasian oikeudenkäynnissä esitetyistä tosiseikoista eikä ratkaista kansallisen oikeuden tulkintaa tai soveltamista koskevia näkemyseroja.
            
         
               6.
            
            
               Yhteisöjen tuomioistuin lausuu yhteisön oikeuden tulkinnasta tai pätevyydestä pyrkien antamaan oikeusriidan ratkaisun kannalta hyödyllisen vastauksen, mutta ennakkoratkaisua pyytäneen tuomioistuimen asiana on tehdä kyseisestä vastauksesta päätelmät, tarvittaessa jättämällä soveltamatta kyseessä olevaa kansallista säännöstä.
            
         Päätös ennakkoratkaisukysymyksen esittämisestä yhteisöjen tuomioistuimelle
   Kysymyksen esittäjä
   
               7.
            
            
               EY:n perustamissopimuksen 234 artiklan ja Euratomin perustamissopimuksen 150 artiklan mukaan jokainen jäsenvaltion tuomioistuin, sikäli kuin siinä vireillä olevan menettelyn tarkoituksena on ratkaisun antaminen tuomiovaltaa käyttäen, voi lähtökohtaisesti esittää ennakkoratkaisukysymyksen yhteisöjen tuomioistuimelle. Yhteisöjen tuomioistuin pitää tuomioistuimena toimimista yhteisön oikeuden itsenäisenä käsitteenä.
            
         
               8.
            
            
               Niistä toimenpiteistä, joita yhteisön toimielimet toteuttavat viisumi-, turvapaikka- ja maahanmuuttopolitiikkaa sekä muuta henkilöiden vapaaseen liikkuvuuteen liittyvää politiikkaa koskevalla EY:n perustamissopimuksen kolmannen osan IV osastoon kuuluvalla erityisalalla, voivat ennakkoratkaisua EY:n perustamissopimuksen 68 artiklan mukaisesti pyytää kuitenkin — erityisesti tuomioistuinten toimivallan sekä tuomioiden tunnustamisen ja täytäntöönpanon osalta — ainoastaan ne tuomioistuimet, jotka toimivat ylimpänä muutoksenhakuasteena.
            
         
               9.
            
            
               Euroopan unionin perustamissopimuksen 35 artiklassa määrätään samoin, että niistä toimenpiteistä, joita yhteisön toimielimet toteuttavat rikosasioissa tapahtuvan poliisiyhteistyön ja oikeudellisen yhteistyön alalla, voivat ennakkoratkaisua pyytää ainoastaan niiden jäsenvaltioiden tuomioistuimet, jotka ovat hyväksyneet yhteisöjen tuomioistuimen toimivallan, ja että kukin jäsenvaltio määrittää, onko asian saattaminen yhteisöjen tuomioistuimen käsiteltäväksi mahdollista kaikille kyseisen jäsenvaltion tuomioistuimille vai ainoastaan niille, jotka toimivat ylimpänä muutoksenhakuasteena.
            
         
               10.
            
            
               Asianosaisten ei tarvitse ottaa tällaista kysymystä esille; kansallinen tuomioistuin voi esittää sen omasta aloitteestaan.
            
         Tulkintaa koskeva ennakkoratkaisupyyntö
   
               11.
            
            
               Kukin kyseessä oleva tuomioistuin voi esittää yhteisöjen tuomioistuimelle kysymyksen yhteisön oikeussäännön tulkinnasta silloin, kun se katsoo, että tulkinta on tarpeen sen käsiteltävänä olevan asian ratkaisemiseksi.
            
         
               12.
            
            
               Sellaisella tuomioistuimella, jonka päätöksiin ei kansallisen oikeuden mukaan voi hakea muutosta, on kuitenkin lähtökohtaisesti velvollisuus saattaa tällainen tulkintakysymys yhteisöjen tuomioistuimen käsiteltäväksi, paitsi jos asiasta on jo olemassa oikeuskäytäntöä (ja jos mahdollisesti uudessa asiayhteydessä ei esiinny todellista epäilystä tämän oikeuskäytännön soveltamismahdollisuudesta) tai jos on täysin selvää, miten yhteisön oikeussääntöä on asianmukaisesti sovellettava.
            
         
               13.
            
            
               Näin ollen sellainen tuomioistuin, jonka päätöksiin voidaan vielä hakea muutosta, voi erityisesti silloin, kun se katsoo saaneensa yhteisöjen tuomioistuimen oikeuskäytännöstä riittävästi tietoa, itse päättää yhteisön oikeuden asianmukaisesta tulkinnasta ja sen soveltamisesta toteamiinsa tosiseikkoihin. Ennakkoratkaisupyyntö voi kuitenkin osoittautua tarkoituksenmukaisessa oikeudenkäyntimenettelyn vaiheessa erityisen hyödylliseksi silloin, kun kyse on sellaisesta uudesta tulkintakysymyksestä, jolla on yleistä merkitystä yhteisön oikeuden yhdenmukaiselle soveltamiselle koko unionissa, tai kun näyttää siltä, ettei olemassa olevaa oikeuskäytäntöä voida soveltaa tosiseikkoihin, joita ei ole aikaisemmin käsitelty.
            
         
               14.
            
            
               Kansallisen tuomioistuimen tehtävänä on selostaa, missä mielessä se tarvitsee pyytämäänsä tulkintaa tuomionsa antamiseksi.
            
         Pätevyyttä koskeva ennakkoratkaisupyyntö
   
               15.
            
            
               Vaikka kansalliset tuomioistuimet voivatkin hylätä pätemättömyysperusteet, joihin on vedottu niiden käsiteltävinä olevissa asioissa, ainoastaan yhteisöjen tuomioistuimella on toimivalta julistaa yhteisön toimi pätemättömäksi.
            
         
               16.
            
            
               Jokainen kansallinen tuomioistuin on siis velvollinen esittämään yhteisöjen tuomioistuimelle kysymyksen silloin, kun se epäilee yhteisön toimen pätevyyttä, ilmoittamalla ne syyt, joiden perusteella se katsoo, että yhteisön toimi saattaa olla pätemätön.
            
         
               17.
            
            
               Jos kuitenkin sellaisen yhteisön toimen, johon kansallinen toimi perustuu, pätevyydestä on vakavaa epäilystä, kansallinen tuomioistuin voi poikkeuksellisesti lykätä väliaikaisesti tällaisen kansallisen toimen soveltamista tai määrätä sen osalta muista välitoimista. Sen on tällöin kysyttävä yhteisöjen tuomioistuimelta yhteisön toimen pätevyydestä ja esitettävä ne syyt, joiden perusteella se pitää yhteisön toimea pätemättömänä.
            
         Ennakkoratkaisupyynnön esittämisen ajankohta
   
               18.
            
            
               Kansallinen tuomioistuin voi esittää yhteisöjen tuomioistuimelle ennakkoratkaisupyynnön heti, kun se toteaa, että yhteisön oikeuden tulkintaa tai pätevyyttä koskeva päätös on tarpeen, jotta se voisi antaa tuomionsa; kansallinen tuomioistuin voi parhaiten arvioida sitä, missä oikeudenkäyntimenettelyn vaiheessa tällainen pyyntö on syytä esittää.
            
         
               19.
            
            
               On kuitenkin suotavaa, että ennakkoratkaisupyynnön esittämistä koskeva päätös tehdään sellaisessa oikeudenkäyntimenettelyn vaiheessa, jossa ennakkoratkaisua pyytävä tuomioistuin pystyy määrittelemään kyseessä olevaa ongelmaa koskevat tosiseikat ja oikeudelliset seikat, jotta yhteisöjen tuomioistuimella olisi käytössään kaikki tarvittavat tiedot voidakseen tarvittaessa tarkistaa, että yhteisön oikeutta voidaan soveltaa pääasian oikeudenkäynnissä. Saattaa myös olla hyvän lainkäytön mukaista, että ennakkoratkaisupyyntö esitetään kontradiktorisen menettelyn jälkeen.
            
         Ennakkoratkaisupyynnön muoto
   
               20.
            
            
               Päätös, jolla kansallinen tuomioistuin esittää ennakkoratkaisupyynnön yhteisöjen tuomioistuimelle, voidaan esittää siinä muodossa kuin välipäätös tai vastaava ratkaisu voidaan kansallisen oikeuden mukaan tehdä. On kuitenkin muistettava, että juuri tämä asiakirja toimii yhteisöjen tuomioistuimessa käytävän menettelyn perustana ja että yhteisöjen tuomioistuimella on oltava tiedossaan sellaiset seikat, joiden avulla se voi antaa kansalliselle tuomioistuimelle hyödyllisen vastauksen. Lisäksi on huomattava, että ainoastaan ennakkoratkaisupyyntö annetaan tiedoksi niille, joita asia koskee ja joilla on oikeus — eli erityisesti jäsenvaltiot ja yhteisön toimielimet — esittää huomautuksia yhteisöjen tuomioistuimelle, ja ainoastaan ennakkoratkaisupyyntö käännetään.
            
         
               21.
            
            
               Kääntämistarpeen vuoksi ennakkoratkaisupyyntö on laadittava yksinkertaiseen, selkeään ja täsmälliseen muotoon, eikä se saa sisältää tarpeettomia seikkoja.
            
         
               22.
            
            
               Ennakkoratkaisupyyntöä koskevien tosiseikkojen ja oikeudellisten seikkojen asianmukaiseksi selostamiseksi riittää usein, kun ennakkoratkaisupyyntö on pituudeltaan enintään noin kymmenen sivua. Lyhyydestään huolimatta ennakkoratkaisupyynnön on kuitenkin oltava riittävän kattava, ja siinä on oltava kaikki sellaiset merkitykselliset tiedot, joiden avulla yhteisöjen tuomioistuin sekä ne, joita asia koskee ja joilla on oikeus esittää huomautuksia, voivat ymmärtää pääasian oikeudenkäyntiä koskevat tosiseikat ja oikeudelliset seikat. Ennakkoratkaisupyynnössä on erityisesti
               
                           —
                        
                        
                           esitettävä lyhyesti oikeudenkäynnin kohde sekä merkitykselliset tosiseikat, sellaisina kuin ne on todettu, tai ainakin selitettävä ne tosiseikkoja koskevat olettamat, joihin ennakkoratkaisupyyntö perustuu;
                        
                     
                           —
                        
                        
                           toistettava mahdollisesti sovellettavien kansallisten säännösten sanamuoto ja tarvittaessa yksilöitävä merkityksellinen kansallinen oikeuskäytäntö ilmoittamalla kussakin tapauksessa täsmälliset viitetiedot (esimerkiksi virallisen lehden tai tietyn kokoelman sivu; mahdollisesti internet-osoite);
                        
                     
                           —
                        
                        
                           yksilöitävä mahdollisimman tarkasti asian kannalta merkitykselliset yhteisön säännökset ja määräykset;
                        
                     
                           —
                        
                        
                           ilmaistava selvästi ne syyt, jotka ovat saaneet ennakkoratkaisua pyytävän tuomioistuimen kysymään tiettyjen yhteisön säännösten tai määräysten tulkinnasta tai pätevyydestä, sekä se yhteys, jonka kyseinen tuomioistuin osoittaa vallitsevan yhtäältä näiden säännösten ja määräysten ja toisaalta pääasian oikeudenkäynnissä sovellettavan kansallisen lainsäädännön välillä;
                        
                     
                           —
                        
                        
                           esitettävä tarvittaessa tiivistelmä pääasian asianosaisten keskeisistä merkityksellisistä perusteluista.
                        
                     Ennakkoratkaisupyynnön eri kohdat kannattaa numeroida sen lukemisen ja siihen viittaamisen helpottamiseksi.
            
         
               23.
            
            
               Ennakkoratkaisua pyytänyt tuomioistuin voi myös ilmaista lyhyesti näkemyksensä esitettyihin ennakkoratkaisukysymyksiin annettavasta vastauksesta, jos se katsoo voivansa niin tehdä.
            
         
               24.
            
            
               Itse ennakkoratkaisukysymys tai ennakkoratkaisukysymykset on esitettävä ennakkoratkaisupyynnön esittämistä koskevasta päätöksestä erillisessä ja selvästi yksilöidyssä osassa, tavallisesti kyseisen päätöksen alussa tai lopussa. Ennakkoratkaisukysymysten on oltava ymmärrettäviä lukematta ennakkoratkaisupyynnön perusteluja, jotka kuitenkin tarjoavat asianmukaisen arvioinnin kannalta välttämättömän asiayhteyden.
            
         Ennakkoratkaisupyynnön vaikutukset kansalliseen oikeudenkäyntimenettelyyn
   
               25.
            
            
               Ennakkoratkaisupyynnön esittäminen johtaa kansallisen oikeudenkäyntimenettelyn lykkäämiseen, kunnes yhteisöjen tuomioistuin on antanut ratkaisunsa.
            
         
               26.
            
            
               Kansallisella tuomioistuimella on kuitenkin edelleen toimivalta antaa turvaamistoimia, erityisesti pätevyyttä koskevan ennakkoratkaisupyynnön yhteydessä (ks. edellä 17 kohta).
            
         Oikeudenkäyntikulut ja oikeusavun myöntäminen
   
               27.
            
            
               Yhteisöjen tuomioistuimessa käytävä ennakkoratkaisumenettely on maksuton, eikä yhteisöjen tuomioistuin päätä pääasian asianosaisten oikeudenkäyntikuluista; näistä kuluista päättäminen kuuluu kansalliselle tuomioistuimelle.
            
         
               28.
            
            
               Mikäli asianosaisella ei ole riittäviä varoja, ennakkoratkaisua pyytänyt tuomioistuin voi myöntää tällaiselle asianosaiselle oikeusapua yhteisöjen tuomioistuimessa aiheutuvien kulujen, erityisesti asianajokulujen, kattamiseen sikäli kuin tämä on kansallisten säännösten mukaan mahdollista. Myös yhteisöjen tuomioistuin voi myöntää tällaista oikeusapua.
            
         Kansallisen tuomioistuimen ja yhteisöjen tuomioistuimen välinen yhteydenpito
   
               29.
            
            
               Kansallisen tuomioistuimen on toimitettava ennakkoratkaisupyyntö ja asiaa koskevat merkitykselliset asiakirjat (mm. tarvittaessa asian asiakirja-aineisto, mahdollisesti kopiona) kirjattuna lähetyksenä suoraan yhteisöjen tuomioistuimeen (osoitteeseen ”Euroopan yhteisöjen tuomioistuimen kirjaamo (Greffe de la Cour de justice des Communautés européennes), L-2925 Luxemburg”, puh. +352 4303-1).
            
         
               30.
            
            
               Ennakkoratkaisun julistamiseen saakka yhteisöjen tuomioistuimen kirjaamo on yhteydessä kansalliseen tuomioistuimeen, jolle se toimittaa jäljennöksen oikeudenkäyntiasiakirjoista.
            
         
               31.
            
            
               Yhteisöjen tuomioistuin toimittaa tuomionsa ennakkoratkaisua pyytäneelle tuomioistuimelle. Olisi toivottavaa, että kansallinen tuomioistuin ilmoittaisi yhteisöjen tuomioistuimelle siitä, miten se tämän jälkeen soveltaa kyseistä tuomiota pääasian oikeudenkäynnissä, ja mahdollisesti lähettäisi yhteisöjen tuomioistuimelle lopullisen ratkaisunsa.